Valmieras Pārgaujas Valsts ģimnāzija

**Valmieras Pārgaujas Valsts ģimnāzija (VPVĢ)** ir 1971. gadā dibināta vispārējās vidējās izglītības mācību iestāde Zvaigžņu ielā 4, Valmierā. Valsts ģimnāzijas statuss piešķirts ar 2019./2020. mācību gadu.

VPVĢ, sākot ar 10. klasi, ir iespējams mācīties 4 dažādos novirzienos: vispārizglītojošā virziena programmā (padziļināta angļu valoda); matemātikas, dabas zinību un tehnikas virziena programmā - dabas zinības; matemātikas, dabas zinību un tehnikas virziena programmā — matemātika un datorika; humanitārā un sociālā virziena programmā (padziļināta vēsture, politika, svešvalodas). Humanitārā un sociālā virziena programmā ir iespēja mācīties arī norvēģu valodu.

## Skolas vēsture
### Valmieras 4. vidusskola (1971—1996)
1968. gadā tika uzsākta jaunas Valmieras vidusskolas būvniecība. 1971. gadā tajā mācības uzsāka apmēram 1000 audzēkņu. Skolas pirmais nosaukums bija Valmieras 4. vidusskola un par tās pirmo direktoru kļuva Vidulis Vīksne. 1974. gadā skolā uzsāka auto vadīšanas apmācību, 1975. gadā atklāja peldbaseinu. 
1989. gadā tika atklāta Valmieras 2. vidusskola, uz kuru pārgāja mācīties krievu plūsmas skolēni. 1990. gadā par skolas direktoru kļuva Ivars Šteindāls, kurš pirms tam bija militārās apmācības un fizkultūras skolotājs. 1991. gada 5. maijā tika iesvētīts skolas jaunais karogs, 12. oktobrī tika atzīmēta skolas 20. dzimšanas diena, kam par godu atklāja piemiņas akmeni ar uzrakstu "Tas spēs, kas uzdrīkstēsies" (Plūdonis). 1993. gadā pabeidza celt darbmācības korpusu. 1995. gadā par skolas 3. direktoru kļuva Uldis Ābeltiņš, kurš iepriekš skolā pasniedzis fiziku. 25. oktobrī iznāca skolas avīzes "Pēda" pirmais numurs.

### Valmieras Pārgaujas ģimnāzija (1996—2019), Valsts ģimnāzija kopš 2019
1996. gadā Valmieras 4. vidusskola tika sadalīta 2 daļās — Valmieras Pārgaujas ģimnāzijā un Valmieras Pārgaujas sākumskolā. 1997. gadā tika uzsākta draudzība ar Dālenas vidusskolu Norvēģijā. Pateicoties šai sadarbībai, skolā ir iespēja apgūt norvēģu valodu. 1998. gadā tika uzsākta draudzība ar Solnas ģimnāziju Zviedrijā. 2000. gadā tika izveidota skolas mājaslapa un skolas informatīvais centrs. Tika veikta arī skolas siltināšana Pasaules Bankas projekta ietvaros. 2001. gadā, skolas 30 gadu jubilejā, tika atklāta skolas absolventu dāvana — skolas logo un uzraksts "Valmieras Pārgaujas ģimnāzija", kas apskatāms uz sienas pie skolas ieejas. 2002. gadā skola veiksmīgi uzsāka darbību kā veselību veicinoša skola. 2004. gadā skolā tika veikti uzlabojumi — bruģis pie skolas un 3. stāva gaitenī tika ieklāta jauna grīda. 2005./2006. mācību gadā skola kļuva par vācu valodas 2. pakāpes diploma bāzes skolu. 2006. gadā skola ieguva tiesības izsniegt starptautisko izglītības sertifikātu. Skola izturēja akreditāciju un svinēja savu 35. dzimšanas dienu. Par jauno skolas direktori kļuva Agita Zariņa. 2007. gadā skolā tika veikti dažādi atjauninājumi - tika atjaunota skolas aktu zāle un skolas stadions. 2008. gadā tika pabeigta futbola laukuma rekonstrukcija. Skolā sāka pielietot e-klasi. Arī 2008. gadā skolā tika izstādīta pirmā foto izstāde. 2007./2008. mācību gada 12. klašu izlaidums. Skolu pabeidza 152 jaunieši, otrs lielākais 12. klašu izlaidums valstī. 2009. gadā norisinājās pirmais aerobikas un piramīdu festivāls Valmieras Pārgaujas ģimnāzijā. 2011. gadā skolā tika uzstādīts lifts, lai Valmieras Pārgaujas ģimnāzijā
varētu mācīties arī skolēni ar kustību traucējumiem. 2011. gada 14. oktobrī tika atklāts skolas muzejs. 2012. gada novembrī skolā durvis vēra metodiskais centrs angļu valodas skolotājiem. Tika uzsākta mācību iestādes piebūves rekonstrukcija.

## Atsauces

## Ārējās saites
* Oficiālā tīmekļa vietne